b'\n_START_ARTICLE_\nPavel Patera\n_START_SECTION_\nP\xc3\xa4\xc3\xa4sarjauran alku\n_START_PARAGRAPH_\nPatera on HC Kladnon kasvatti. H\xc3\xa4n pelasi joukkueessa ensimm\xc3\xa4iset p\xc3\xa4\xc3\xa4sarjaottelunsa kaudella 1990\xe2\x80\x931991, jolloin h\xc3\xa4n pelasi T\xc5\xa1ekkoslovakian liigassa kolme ottelua. Tulokaskaudellaan 1991\xe2\x80\x931992 h\xc3\xa4n teki runkosarjassa tehopisteet 12+11=23 ja pudotuspeleiss\xc3\xa4 tehopisteet 8+4=12, joilla Patera oli Kladnon paras pistemies._NEWLINE_Kaudeksi 1993\xe2\x80\x931994 T\xc5\xa1ekkoslovakian liiga jakautui T\xc5\xa1ekin ja Slovakian Extraligoihin maiden itsen\xc3\xa4istytty\xc3\xa4. Patera voitti tehopisteill\xc3\xa4 21+39=60 T\xc5\xa1ekin Extraligan runkosarjan sy\xc3\xb6tt\xc3\xb6p\xc3\xb6rssin ja sijoittui pistep\xc3\xb6rssiss\xc3\xa4 nelj\xc3\xa4nneksi. H\xc3\xa4n voitti my\xc3\xb6s kev\xc3\xa4\xc3\xa4n 1994 pudotuspelien pistep\xc3\xb6rssin tehopisteill\xc3\xa4 5+10=15. Kaudella 1994\xe2\x80\x931995 Patera teki T\xc5\xa1ekin Extraligan yhden kauden piste-enn\xc3\xa4tyksens\xc3\xa4, 26+49=75, ja voitti liigan piste- ja sy\xc3\xb6tt\xc3\xb6p\xc3\xb6rssin. H\xc3\xa4nen piste- ja sy\xc3\xb6tt\xc3\xb6saldonsa on Kladnon seurahistorian yhden kauden runkosarjan enn\xc3\xa4tys Extraligassa. P\xc3\xa4\xc3\xa4sarjatasolla Pateraa enemm\xc3\xa4n tehopisteit\xc3\xa4 on tehnyt vain Milan Nov\xc3\xbd T\xc5\xa1ekkoslovakian liigassa kaudella 1976\xe2\x80\x931977 tehoilla 59+30=89. H\xc3\xa4nell\xc3\xa4 oli hallussaan my\xc3\xb6s koko nykyisen T\xc5\xa1ekin Extraligan yhden kauden piste- ja sy\xc3\xb6tt\xc3\xb6enn\xc3\xa4tys, jonka rikkoi kuitenkin HC T\xc5\x99inecin Richard Kr\xc3\xa1l kaudella 1999\xe2\x80\x932000 tehoilla 24+53=77. Kaudella 1995\xe2\x80\x931996 Patera oli tehopisteill\xc3\xa4 24+31=55 pistep\xc3\xb6rssin kolmas Viktor Uj\xc4\x8d\xc3\xadkin ja Vladim\xc3\xadr R\xc5\xaf\xc5\xbei\xc4\x8dkan j\xc3\xa4lkeen.\n_START_SECTION_\nAIK 1996\xe2\x80\x931998\n_START_PARAGRAPH_\nPatera pelasi Kladnossa ja T\xc5\xa1ekin maajoukkueessa paljon samassa ketjussa Martin Proch\xc3\xa1zkan ja Otakar Vejvodan kanssa. Koko kolmikko siirtyi kaudeksi 1996\xe2\x80\x931997 Ruotsiin ja Elitserienin AIK IF:\xc3\xa4\xc3\xa4n. Patera teki pisteet 19+24=43, oli AIK:n paras pistemies ja sijoittui Elitserienin pistep\xc3\xb6rssiss\xc3\xa4 kuudenneksi. Kev\xc3\xa4\xc3\xa4n 1997 pudotuspeleiss\xc3\xa4 h\xc3\xa4n jakoi tehopisteill\xc3\xa4 2+3=5 joukkueen sis\xc3\xa4isen pistep\xc3\xb6rssin voiton Proch\xc3\xa1zkan kanssa._NEWLINE_Kaudella 1997\xe2\x80\x931998 Patera teki tehopisteet 8+17=25, mutta ne riittiv\xc3\xa4t AIK:n sis\xc3\xa4isen pistep\xc3\xb6rssin toiseen sijaan. Pistep\xc3\xb6rssin voitti Stefan Gustavsson. Gustavsson ja Patera jakoivat kev\xc3\xa4\xc3\xa4n 1998 Elitserienin karsintojen pistep\xc3\xb6rssin voiton kymmenell\xc3\xa4 pisteell\xc3\xa4. AIK onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa, mutta Patera palasi kaudeksi 1998\xe2\x80\x931999 kotimaahansa ja siirtyi pelaamaan HC Vset\xc3\xadniin. H\xc3\xa4nen sijoittui pisteill\xc3\xa4\xc3\xa4n 16+37=53 Extraligan pistep\xc3\xb6rssiss\xc3\xa4 kahdeksanneksi, ja kev\xc3\xa4\xc3\xa4ll\xc3\xa4 1999 h\xc3\xa4n oli voittamassa T\xc5\xa1ekin-mestaruutta.\n_START_SECTION_\nPohjois-Amerikan vuodet 1999\xe2\x80\x932001\n_START_PARAGRAPH_\nDallas Stars varasi Pateran NHL:\xc3\xa4\xc3\xa4n 153. pelaajana yli-ik\xc3\xa4isen\xc3\xa4 (27 vuotta) kes\xc3\xa4ll\xc3\xa4 1998. H\xc3\xa4n siirtyi joukkueeseen kaudeksi 1999\xe2\x80\x932000 yhden kotimaassaan vietetyn vuoden j\xc3\xa4lkeen. Patera pelasi Dallasissa 12 ottelua ja teki pisteet 1+4=5, kunnes h\xc3\xa4n palasi loppukaudeksi Vset\xc3\xadniin._NEWLINE_Kes\xc3\xa4kuussa 2000 Dallas myi Pateran pelaajaoikeudet NHL:n varaustilaisuuden yhteydess\xc3\xa4 kahdeksannen kierroksen varausvuoron sek\xc3\xa4 kes\xc3\xa4n 2002 nelj\xc3\xa4nnen kierroksen varausvuoron kanssa Minnesota Wildiin, josta se sai vaihdossa Brad Lukowichin sek\xc3\xa4 kolmannen ja yhdeks\xc3\xa4nnen kierroksen varausvuorot kes\xc3\xa4lle 2001. Patera pelasi kaudella 2000\xe2\x80\x932001 yhteens\xc3\xa4 20 NHL:n runkosarjaottelua tehopistein 1+3=4. Suurimman osan kaudestaan h\xc3\xa4n pelasi kuitenkin farmijoukkue Cleveland Lumberjacksissa, IHL:ss\xc3\xa4.\n_START_SECTION_\nPaluu Eurooppaan\n_START_PARAGRAPH_\nPatera aloitti kauden 2001\xe2\x80\x932002 kasvattajaseurassaan HC Kladnossa, mutta siirtyi kolmen siell\xc3\xa4 pelatun ottelun j\xc3\xa4lkeen Ven\xc3\xa4j\xc3\xa4n superliigassa pelanneeseen Avangard Omskiin. Omskissa Patera pelasi kaksi seuraavaa kautta. Kaudella 2002\xe2\x80\x932003 h\xc3\xa4n teki tehopisteet 19+27=46 ja voitti koko liigan sy\xc3\xb6tt\xc3\xb6p\xc3\xb6rssin sek\xc3\xa4 pistep\xc3\xb6rssin joukkuetoverinsa Tom\xc3\xa1\xc5\xa1 Vlas\xc3\xa1kin kanssa. Kaudella 2003-2004 Patera oli tehopisteill\xc3\xa4\xc3\xa4n 21+19=40 vasta Omskin viidenneksi paras pistemies, mutta ne riittiv\xc3\xa4t Superliigan pistep\xc3\xb6rssin seitsem\xc3\xa4nteen sijaan. H\xc3\xa4n voitti kev\xc3\xa4\xc3\xa4ll\xc3\xa4 2004 Ven\xc3\xa4j\xc3\xa4nmestaruuden._NEWLINE_Patera palasi kaudeksi 2004\xe2\x80\x932005 kasvattajaseuraansa Kladnoon. H\xc3\xa4n teki pisteet 13+30=43 ja sijoittui Extraligan pistep\xc3\xb6rssiss\xc3\xa4 kahdeksanneksi. Kesken kauden 2005\xe2\x80\x932006 h\xc3\xa4net ja Martin \xc5\xa0evc lainattiin loppukaudeksi Elitserien-joukkue F\xc3\xa4rjestadiin tammikuussa 2006. Patera voitti kauden p\xc3\xa4\xc3\xa4tteeksi Ruotsin-mestaruuden._NEWLINE_Vuodesta 2006 Patera on edustanut pelk\xc3\xa4st\xc3\xa4\xc3\xa4n HC Kladnoa, miss\xc3\xa4 h\xc3\xa4n jatkaa edelleen 41 vuotta t\xc3\xa4ytetty\xc3\xa4\xc3\xa4n kaudella 2012\xe2\x80\x932013. Patera jakoi kaudella 2006\xe2\x80\x932007 Extraligan pistep\xc3\xb6rssin voiton Jaroslav Hlinkan kanssa tehopisteill\xc3\xa4 18+39=57 ja voitti my\xc3\xb6s sy\xc3\xb6tt\xc3\xb6p\xc3\xb6rssin. Kaudella 2007\xe2\x80\x932008 h\xc3\xa4n nousi Kladnon kapteeniksi ja sijoittui tehoilla 19+22=41 Extraligan pistep\xc3\xb6rssiss\xc3\xa4 toiseksi HC Sparta Prahan Petr Tonin j\xc3\xa4lkeen. Toukokuussa 2010 Patera jatkoi sopimustaan Kladnon kanssa kolmella vuodella. Kaudella 2013\xe2\x80\x932014 h\xc3\xa4n ajautui joukkueen kanssa karsintasarjaan. Patera voitti sek\xc3\xa4 Extraligan playoutien ett\xc3\xa4 karsintasarjan piste- ja sy\xc3\xb6tt\xc3\xb6p\xc3\xb6rssin, mutta Kladnon kausi p\xc3\xa4\xc3\xa4ttyi kuitenkin putoamiseen 1. \xc4\x8desk\xc3\xa1 hokejov\xc3\xa1 ligaan._NEWLINE_Patera toimi Kladnon kapteenina seitsem\xc3\xa4n kauden ajan vuodet 2007\xe2\x80\x932014. H\xc3\xa4nell\xc3\xa4 on hallussaan joukkueen seurahistorian runkosarjan ottelu- (669) ja sy\xc3\xb6tt\xc3\xb6enn\xc3\xa4tys (385). Kladnon kaikkien aikojen runkosarjan runkosarjan pistep\xc3\xb6rssiss\xc3\xa4 h\xc3\xa4n on 680 tehopisteell\xc3\xa4\xc3\xa4n toisena edell\xc3\xa4\xc3\xa4n vain Milan Nov\xc3\xbd ja kaikkien aikojen maalip\xc3\xb6rssiss\xc3\xa4 Patera on kolmas._NEWLINE_Kaudeksi 2014\xe2\x80\x932015 Patera siirtyi varsin odottamattomasti jatkamaan Extraliga-uraansa HC Olomoucin riveihin. H\xc3\xa4n nousi joukkueen kapteeniksi. Patera ajautui my\xc3\xb6s Olomoucin kanssa karsintasarjaan, mutta joukkue kuitenkin onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa. Kes\xc3\xa4kuussa 2015 43-vuotias ilmoitti lopettaneensa pelaajauransa._NEWLINE_Patera siirtyi kaudeksi 2015\xe2\x80\x932016 HC Kladnon C-nuorten p\xc3\xa4\xc3\xa4valmentjajaksi.\n_START_SECTION_\nMaajoukkueura\n_START_PARAGRAPH_\nPatera edusti T\xc5\xa1ekki\xc3\xa4 olympialaisissa Naganossa 1998 ja Salt Lake Cityss\xc3\xa4 2002. T\xc5\xa1ekki voitti ensimm\xc3\xa4isen\xc3\xa4 mainitusta kultaa ja Patera jakoi tehopisteill\xc3\xa4 2+3=5 T\xc5\xa1ekin sis\xc3\xa4isen pistep\xc3\xb6rssin voiton Jarom\xc3\xadr J\xc3\xa1grin kanssa._NEWLINE_Patera pelasi MM-kilpailuissa joka vuosi vuosina 1995\xe2\x80\x932002. T\xc5\xa1ekki voitti maailmanmestaruuden vuosina 1996, 1999, 2000 ja 2001 sek\xc3\xa4 pronssia vuosina 1997 ja 1998. Patera voitti vuoden 1997 turnauksen sy\xc3\xb6tt\xc3\xb6p\xc3\xb6rssin kahdeksalla sy\xc3\xb6t\xc3\xb6ll\xc3\xa4\xc3\xa4n sek\xc3\xa4 jakoi kuudella maalillaan vuoden 1998 turnauksen maalip\xc3\xb6rssin voiton Ruotsin Peter Forsbergin ja Ven\xc3\xa4j\xc3\xa4n Sergei Berezinin kanssa. H\xc3\xa4n toimi my\xc3\xb6s vuoden 1999 maailmanmestarijoukkueen kapteenina._NEWLINE_Patera on T\xc5\xa1ekin MM-historian kolmanneksi eniten sy\xc3\xb6tt\xc3\xb6j\xc3\xa4 antanut (29), viidenneksi eniten pelej\xc3\xa4 pelannut (70) sek\xc3\xa4 nelj\xc3\xa4nneksi eniten maaleja (18) tehnyt pelaaja. H\xc3\xa4n on my\xc3\xb6s kaikkien aikojen nelj\xc3\xa4nneksi eniten tehopisteit\xc3\xa4 (47) tehnyt pelaaja. Patera pelasi my\xc3\xb6s vuoden 1996 maailmancupissa.\n_START_SECTION_\nMuuta\n_START_PARAGRAPH_\nPavelin tyt\xc3\xa4r Dominika Paterov\xc3\xa1 on tennispelaaja ja poika Pavel Jr. on pelannut my\xc3\xb6s j\xc3\xa4\xc3\xa4kiekkoa.'